Správa
o výsledkoch činnosti Úradu pre verejné obstarávanie
v roku 2005
Úvod
Po vstupe do Európskej únie sa od Slovenskej republiky, ako od členského štátu očakáva okrem iného, že sa v oblasti verejného obstarávania zapojí do modernizácie vyplývajúcej z programu internetizácie verejnej správy, tzv. eGovernment, a že vytvorí podmienky na efektívne a transparentné postupy čerpania prostriedkov z rozpočtu Európskej únie v rámci štrukturálnych fondov a Kohézneho fondu. 
Prvým krokom k uľahčeniu zavádzania moderných informačných technológií do procesu verejného obstarávania bolo prijatie novej legislatívy, kompatibilnej s novými smernicami pre verejné obstarávanie Európskeho parlamentu a Rady. Slovenská republika bola povinná zapracovať tieto smernice do svojej legislatívy do 31. januára 2006. Z toho dôvodu boli v roku 2005, okrem štandardných činností Úradu pre verejné obstarávanie (ďalej len úrad), ťažiskovými práve práce na tvorbe nového zákona o verejnom obstarávaní. 
Príprava novej legislatívy nebola jednoduchá. Vzhľadom na to, že verejné obstarávanie je odbornou aj laickou verejnosťou vnímané ako prostriedok na zavádzanie transparentných pomerov do zabezpečovania tovarov, prác a služieb za verejné prostriedky a súčasne by malo podľa jej predstáv viesť ku stále efektívnejšiemu vynakladaniu financií z verejných zdrojov („best value for money“), je v rámci štátnej správy a európskych štruktúr starostlivo sledovanou oblasťou. Právo vyjadriť sa k návrhu zákona v rámci legislatívneho procesu bolo v plnej miere využité a spracovatelia postupne zapracovávali všetky akceptovateľné pripomienky.
So vstupom do Európskej únie sa zvyšuje miera praktického uplatnenia postupov verejného obstarávania. Podľa nových pravidiel na vynakladanie prostriedkov získaných z rozpočtu Európskej únie v rámci štrukturálnych fondov a Kohézneho fondu sa pri výbere partnerov na dodanie prác a služieb a pri nákupoch tovarov za prostriedky z týchto fondov postupuje podľa legislatívy verejného obstarávania. Pretože počas prístupového procesu pri vynakladaní prostriedkov z predvstupových fondov sa postupovalo podľa iných pravidiel, v roku 2005 sa hľadala spoločná komunikácia hlavne s tými rezortmi, ktoré ťažiskovo riadia tok spomenutých finančných prostriedkov do ekonomiky Slovenskej republiky. Vzhľadom na to, že v najbližšom období sa má tento tok ešte výrazne zvýšiť, hlavný nápor na rozsah súvisiacich činností sa zatiaľ len očakáva.
Procesy elektronizácie verejnej správy, vytvárania podmienok pre spoločné obstarávanie a pre výber partnerov na čerpanie finančných prostriedkov z eurofondov vyžadujú tvorivý prístup a flexibilitu pri uplatňovaní nových, praxou zatiaľ neoverených pravidiel a postupov. V tom bude spočívať ťažisko koncepčnej práce úradu v najbližších obdobiach.

A 1	Činnosť úradu v roku 2005
A 1.1	Plán hlavných úloh úradu
Z uznesenia vlády Slovenskej republiky (ďalej len vláda) č. 228, bod C 1, prijatého na jej rokovaní dňa 7. marca 2001, vyplýva predsedovi úradu povinnosť:
-	predkladať jedenkrát ročne na rokovanie vlády „Správu o výsledkoch činnosti Úradu pre verejné obstarávanie za predchádzajúce obdobie“ v termíne do 31. marca. Správa za rok 2004 bola vypracovaná a predložená na 81. rokovanie vlády dňa 15. apríla 2005. Vláda predmetnú správu prerokovala a vzala na vedomie.
-	predkladať jedenkrát ročne na rokovanie vlády „Informáciu o celkovom štatistickom vyhodnotení procesu verejného obstarávania v Slovenskej republike za predchádzajúce obdobie“ v termíne do 31. mája. Informácia za rok 2004 bola vypracovaná a predložená na 134. rokovanie vlády dňa 8. júna 2005. Vláda predmetnú správu prerokovala a vzala na vedomie.
Z uznesenia vlády č. 980/2002, úloha B.1., prijatého na jej rokovaní dňa 4. septembra 2002, vyplýva predsedovi úradu povinnosť:
-	predkladať jedenkrát ročne na rokovanie vlády „Správu o uskutočňovaní spoločného obstarávania viacerých obstarávateľov na základe podkladov poskytnutých gestormi spoločného obstarávania“ v termíne do 31. marca. Správa za rok 2004 bola vypracovaná a predložená na 125. rokovanie vlády dňa 30. marca 2005. Vláda predmetnú správu prerokovala a vzala na vedomie.
Z uznesenia vlády č. 779/2005, úloha B.6., prijatého na jej rokovaní dňa 6. októbra 2005, vyplynula predsedovi úradu povinnosť:
-	predložiť na rokovanie vlády „Návrh opatrení na zefektívnenie systému verejného obstarávania, najmä v oblasti využívania spoločného verejného obstarávania a elektronického verejného obstarávania“ s termínom do 31. decembra 2005, s následnou úpravou termínu do 31. januára 2006. Na základe vyhodnotenia medzirezortného pripomienkového konania bol odsunutý termín odovzdania správy a následne boli do nej zapracované vznesené pripomienky. Správa bola prerokovaná a vládnym uznesením č. 230/2006  schválená na 169. rokovaní vlády dňa 15. marca 2006. Vláda uznesením správu schválila a prijala ďalšie opatrenia (pozri ods. A 2.1).
A 1.2	Plán legislatívnych úloh, legislatívna činnosť úradu
Z prijatia smernice Európskeho parlamentu a Rady č. 2004/17/ES, z 31. marca 2004, o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb a smernice Európskeho parlamentu a Rady č. 2004/18/ES, z 31. marca 2004, o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby, ktoré upravujú problematiku postupov verejného obstarávania, vyplynula členským štátom povinnosť implementovať ich do svojho právneho poriadku. Táto úloha bola zaradená do „Plánu legislatívnych úloh vlády na rok 2005“. Úrad prijal rozhodnutie o transponovaní obidvoch smerníc do legislatívy Slovenskej republiky formou jedného zákona, ktorý zahrnie všetky postupy pre celé spektrum verejných obstarávateľov a obstarávateľov vrátane postupov podlimitného obstarávania. Práce na príprave zákona začali už v roku 2004. V roku 2005 sa spracovatelia zákona sústreďovali predovšetkým na medzirezortné prerokovania, zapracovanie pripomienok a predloženie návrhu na rokovanie vlády a Národnej rady Slovenskej republiky. Zákon          č. 25/2006 Z. z. o verejnom obstarávaní a o zmene a doplnení niektorých zákonov bol schválený v Národnej rade Slovenskej republiky dňa 14. decembra 2005.
Nová právna úprava v súlade s európskymi smernicami zohľadňuje súčasné trendy vo verejnom obstarávaní, vyplývajúce z liberalizácie trhu, skvalitňovania podmienok pre hospodársku súťaž a postupného vzniku konkurenčného prostredia v odvetviach vodného hospodárstva, energetiky a dopravy v jednotlivých členských štátoch. Nové podmienky umožňujú zjednodušovanie mechanizmu zadávania zákaziek podľa pravidiel verejného obstarávania. Nová právna úprava ďalej rešpektuje dlhodobé trendy zohľadňovania podmienok ochrany životného prostredia, zavádzania systémov environmentálneho riadenia počas plnenia zákaziek, rešpektovania rovnakých príležitostí a začlenenia osôb so zdravotným postihnutím na trh práce a aktuálne trendy zavádzania centralizovaného obstarávania na nákupy vo veľkých objemoch. Legislatívou je umožnené uplatnenie nových technológií vo forme elektronického obstarávania, e-aukcií a dynamických nákupných systémov. V klasickom sektore sa umožňuje pri obzvlášť zložitých zákazkách uplatnenie nového postupu, ktorým je súťažný dialóg. Kvôli neprimeraným nárokom na administratívu sa zjednodušujú postupy podlimitného verejného obstarávania. V snahe odstrániť nadbytočné zásahy spomaľujúce proces verejného obstarávania predovšetkým pri zákazkách financovaných z eurofondov sa zavádza inštitút kaucií.
A 1.3 	Plnenie rozpočtu v roku 2005
Úrad je rozpočtovou organizáciou a je svojimi príjmami a výdavkami napojený na štátny rozpočet na úrovni rozpočtovej kapitoly.
Zákonom č. 740/2004 Z. z. o štátnom rozpočte na rok 2005 z  9. decembra 2004 bol Národnou radou Slovenskej republiky schválený rozpočet na rok 2005. Ministerstvo financií Slovenskej republiky v kapitole č. 33 stanovilo úradu záväzné ukazovatele štátneho rozpočtu na rok 2005. Úrad nečerpal a ani nežiadal žiadne mimorozpočtové prostriedky. 
Schválený rozpočet úradu na rok 2005 bol na základe rozhodnutí vlády a na podnet úradu v priebehu roku 2005 upravený šiestimi rozpočtovými opatreniami a bol čerpaný takto:
	v tis. Sk
Ukazovatele	Štátny rozpočet	Upravené rozpočtovými 
opatreniami	Skutočnosť	
Bežné výdavky	55 986,0	58 436,5	58 420,0	
Kapitálové výdavky	3 200,0	1 840,0	1 826,5	
Celkové výdavky	59 186,0	60 276,5	60 246,5	
Príjmy	300,0	nebolo	4 627,0	
V roku 2005 úrad nemal príjmy plynúce z predaja nehnuteľného majetku, neprijal prostriedky z fondov Európskej únie, ani žiadne prostriedky Fondu národného majetku Slovenskej republiky z privatizácie. Prevažnú časť príjmov v klasifikačnej skupine 222 vo výške 3 817,5 tis. Sk tvorili príjmy za výber pokút v dôsledku porušenia „Zákona o verejnom obstarávaní“. V klasifikačnej skupine 292 iné nedaňové príjmy (117 tis. Sk) tvorili príjmy z dobropisov (13,0 tis. Sk), vratky (99,5 tis. Sk) a iné (4,5 tis. Sk). Skutočné plnenie príjmov k  31. decembru 2005 je uvedené v nasledujúcej tabuľke:
v tis. Sk
	Ekonomická klasifikácia	Štátny rozpočet	Plnenie	
222	Za porušenie predpisov		3 817,5	
223	Za predaj výrobkov, tovarov a služieb		692,5	
292	Iné nedaňové príjmy		117,0 	
200	Nedaňové príjmy celkom	300,0	4 627,0	
Úrad mal v rozpočte na rok 2005 stanovené príjmy vo výške 300 tis. Sk, skutočnosť bola vykázaná v objeme 4 627 tis. Sk.
V porovnaní s rokom 2004 bol rozpočet v roku 2005 vyšší o 1 848 tis. Sk. Bežné výdavky (kategória 600) boli vyššie o 2 508,5 tis. Sk, nižšie však boli rozpočtované kapitálové výdavky o 660 tis. Sk.
Výdavky v roku 2005 boli čerpané na 100 %, čo v hodnotovom vyjadrení predstavuje objem 60 246,5 tis. Sk. 	Bežné výdavky boli čerpané v objeme 58 420 tis. Sk, čo predstavuje čerpanie na 100 %. Kapitálové výdavky boli čerpané na 99 %, čo v hodnotovom vyjadrení predstavuje 1 826,5 tis. Sk.
Prehľad o čerpaní výdavkov podľa ekonomickej klasifikácie uvádza nasledujúca tabuľka:

Názov položky	Upravený rozpočet
(tis. Sk)	Čerpanie 
k 31. 12. 2005
(tis. Sk)	% čerpania	
610	Mzdy	28 110,0	28 110,0	100,0	
620	Poistné	  9 295,0	  9 295,0	100,0	
630	Tovary a služby	20 441,0	20 425,0	100,0	
640	Transfery	     590,0	     590,0	100,0	
600	Bežné výdavky	58 436,5	58 420,0	100,0	
700	Kapitálové výdavky	1 840,0	1 826,5	  99,0	
	Výdavky spolu	60 276,5	60 246,5	100,0	
Záväzný limit miezd, platov, služobných príjmov a ostatných osobných vyrovnaní vo výške 26 841 tis. Sk bol upravený (zvýšený) rozpočtovým opatrením Ministerstva financií Slovenskej republiky č. 1 o 53 tis. Sk a č. 3 o 656 tis. Sk, pri celkovom navýšení výdavkov. Rozpočtovým opatrením č. 5 bol upravený (zvýšený) o 560 tis. Sk úsporou dosiahnutou v kategórii 630 tovary a služby. 
Schválený rozpočet v kategórii 620 poistné príspevky bol v nadväznosti na kategóriu 610 zvýšený tými istými opatreniami z  8 750 tis. Sk na 8 989 tis. Sk a v rámci presunov organizácie zvýšený na 9 295 tis. Sk.
Výdavky na tovary a služby predstavovali čerpanie v objeme 20 425 tis. Sk, t.j. 100 % z rozpočtovaných (po úpravách rozpočtovými opatreniami) 20 441 tis. Sk.
Najvýraznejší podiel na čerpaní rozpočtovej kategórie 630 tovary a služby predstavovali:
-	cestovné náhrady (631) čerpané vo výške 719 tis. Sk, z čoho 253 tis. Sk boli tuzemské pracovné cesty a 466 tis. Sk zahraničné pracovné cesty. Cestovné výdavky na tuzemské pracovné cesty súviseli hlavne s pracovnými cestami zamestnancov z oblastných pracovísk do Bratislavy a s cestami zamestnancov úradu do skúšobných komisií na získanie odbornej spôsobilosti na verejné obstarávanie a s vykonávanými kontrolami. Cestovné výdavky na zahraničné pracovné cesty súviseli najmä s pôsobením v pracovných skupinách pre elektronické obstarávanie a štatistiku a s účasťou na zasadnutiach v Poradnom výbore Európskej komisie pre oblasť verejného obstarávania v Bruseli. 
-	energia, voda a komunikácie (632) s čerpaním vo výške 5 904,5 tis. Sk, ktoré zahŕňa výdavky na prevádzkovanie mobilnej a klasickej telefónnej siete vo výške 1 604,5 tis. Sk, poštovné vo výške 673 tis. Sk a ostatné (internet, rozhlas, televízia) 69 tis. Sk, spolu poštovné a telekomunikačné služby činili 2 346,5 tis. Sk. Náklady na jednotlivé druhy energie boli vo výške 2 816 tis. Sk, z toho vodné a stočné vo výške 742 tis. Sk.
-	materiál a služby (633) s čerpaním vo výške 1 693 tis. Sk. Prevažnú časť tejto položky tvorili výdavky súvisiace s nákupom kancelárskych potrieb (164 tis. Sk), kancelárskeho papiera (121 tis. Sk), tonerov do tlačiarní (216 tis. Sk), všeobecného materiálu (193 tis. Sk), náhradných dielov (10 tis. Sk) a čistiacich prostriedkov (4 tis. Sk). Tento všeobecný materiál (podpoložka 633 006) tvoril až 42 % z celkového čerpania položky 633, v hodnotovom vyjadrení 708 tis. Sk.
-	dopravné (634) s čerpaním vo výške 864 tis. Sk predovšetkým na nákup PHM, servis a náhradné diely pre služobné motorové vozidlá a na ich zákonné a havarijné poistenie.
-	rutinná a štandardná údržba (635) s čerpaním vo výške 3 589,5 tis. Sk najmä na servis, údržbu a aktualizáciu softvéru a ostatné drobné opravy strojov a zariadení.
-	nájomné za prenájom (636) s čerpaním vo výške 1 401 tis. Sk najmä za prenájom administratívnych priestorov. Úrad nevlastní žiadnu vlastnú budovu.
-	ostatné tovary a služby (637) s čerpaním vo výške 6 254 tis. Sk, zahŕňali najmä výdavky na školenia, kurzy a semináre pre zamestnancov úradu vo výške 561 tis. Sk, výdavky na stravovanie 1 055,5 tis. Sk a povinný prídel do sociálneho fondu vo výške 375 tis. Sk. Najvyššiu položku tvorili všeobecné výdavky (35 %), čo v absolútnom vyjadrení predstavuje sumu 2 167 tis. Sk. Činnosti, ktoré úrad nevie zabezpečiť vlastnými zamestnancami, boli zabezpečované na základe zmlúv alebo dohôd o vykonaní práce (8 %), v absolútnom vyjadrení 507 tis. Sk.
-	všeobecné služby (podložka 637 004) zahŕňali výdavky za sťahovanie, tlmočnícke a prekladateľské služby, archívne služby, tlačové (printové) služby, ostatné služby vyplývajúce z nájmu administratívnych priestorov. 
Výdavky v kategórii bežné transfery (640) s čerpaním vo výške 590,5 tis. Sk predstavovali výdavky na vyplatenie odstupného, odchodného zamestnancom, 13,5 % z celkovej čiastky tvorili výdavky na nemocenské dávky.
Výdavky v kategórii kapitálové výdavky (700) sa čerpali vo výške 1 826,5 tis. Sk. Limit rozpočtovaných prostriedkov (po zohľadnení rozpočtových opatrení) bol 1 840 tis. Sk. Tieto prostriedky boli použité na nákup softvéru (711) vo výške 1 529,0 tis. Sk a nákup prevádzkových strojov a zariadení (713) v sume 297,5 tis. Sk.
Výdavky úradu podľa funkčnej klasifikácie boli čerpané v oddieli 01 Všeobecné verejné služby, skupina 3 Všeobecné služby, trieda 3 Iné všeobecné služby, podtrieda 2 Úrad pre verejné obstarávanie v celkovej výške 60 246,5 tis. Sk.
Na rok 2005 mal úrad definovaný jeden program: 07W Verejné obstarávanie. Jeho cieľom bolo riadenie politiky verejného obstarávania v súlade s pravidlami a princípmi verejného obstarávania.
A 1.3.1 Zmena sídla úradu
	Prenájom priestorov vo dvoch objektoch na Páričkovej ulici, ktoré boli nevyhovujúce z hľadiska prevádzkového, aj z hľadiska nízkeho hygienického štandardu zabezpečeného prenajímateľom, bol ukončený v septembri 2005. Jedným z hlavných dôvodov zmeny sídla, okrem prevádzkových, bol dôvod postavenia úradu, ako ústredného orgánu štátnej správy a jeho činnosť v zodpovedajúcich priestoroch. 
Už od začiatku roka sa intenzívne hľadal iný objekt, vhodný na presťahovanie, v ktorom by boli sústredené pracoviská úradu. Pôvodné rozmiestnenie vo dvoch objektoch značne komplikovalo a aj predražovalo prevádzku. Po definitívnom výbere z najvhodnejších ponúk, bol úrad presťahovaný do nových priestorov na Dunajskej ulici č. 68. Úrad sa presťahoval do reprezentatívnejších priestorov, ktoré spĺňajú vyššie prevádzkové a hygienické štandardy. Jednotlivé priestory úradu sú prístupné iba zamestnancom pomocou čipových kariet.V súvislosti s využívaním nových, reprezentatívnejších priestorov bola výdavková kategória 636 – Nájomné za prenájom zvýšená v minimálnom rozsahu.

A 1.4 	Hodnotenie vývoja úradu ako celku z hľadiska jeho organizačnej štruktúry
A 1.4.1 Úsek riadenia a rozvoja ľudských zdrojov 
Systemizácia

Úrad v sledovanom období mal v rámci štátnej služby systemizovaných 92 štátnozamestnaneckých miest, z toho 4 miesta mimoriadnej významnosti a 1 miesto predsedu.

Systemizácia v roku 2005 podľa funkcií (platových tried) v štátnej službe	
Plat. trieda	10	9	8	7	6	Spolu	
Počet	7	28	50	6	0	91	

Rozhodnutím predsedu úradu č. 1/2005 zo dňa 24. marca 2005 bola vykonaná organizačná zmena úradu s účinnosťou od 1. apríla 2005. Novou organizačnou štruktúrou sa nezmenil počet štátnozamestnaneckých miest. 
Úrad zamestnával v roku 2005 zamestnancov, ktorí vykonávali práce vo verejnom záujme v celkovom počte 23.

Systemizácia v roku 2005 podľa funkcií (platových tried) vo verejnej službe	
Plat. trieda	13	11	9	8	7	5	4	3	2	Spolu	
Počet	1	1	1	6	7	1	4	1	1	23	
Celkový počet miest v systemizácii úradu v uvedenom období bol 115.

A 1.4.2 Služobné hodnotenie

Služobné hodnotenie	Bodová hodnota	
	0	1	2	3	4	SPOLU	
Počet hodnotených ŠZ	0	4	14	32	24	74	
Počet ŠZ s nárokom na zvýšenú PT			10	26	20	56	

Z výsledkov služobných hodnotení vyplynulo, že zo 74 hodnotených štátnych zamestnancov bude mať v roku 2006  nárok na zvýšenú platovú tarifu podľa zákona o štátnej službe 56 štátnych zamestnancov.A 1.4.3 Stav a vývoj zamestnanosti v roku 2005
K 31. decembru 2004 bolo v štátnozamestnaneckom alebo pracovnom pomere na úrade 110 zamestnancov. Priebeh nástupov a výstupov v roku 2005 ukazuje ďalšia tabuľka:
Mesiac	I	II	III	IV	V	VI	VII	VIII	IX	X	XI	XII	
Nástup	2	2	4	3	1	7	5	3	3	2	0	2	
Výstup	0	7	7	5	5	6	2	2	2	2	3	1	
Stav*)	112	107	104	102	98	99	102	103	104	104	101	102	
Poznámka: * Skutočný stav ku poslednému kalendárnemu dňu v jednotlivých mesiacoch roku 2005

Z uvedeného fyzického počtu 102 zamestnancov bolo 64 žien a 38 mužov*. Priemerný počet zamestnancov vykonávajúcich práce vo verejnom záujme za rok 2005 bol 22  a priemerný počet štátnych zamestnancov za rok 2005 bol 81**. Priemerný prepočítaný evidenčný počet zamestnancov k 31. decembru 2005 je 102,9*.
Napriek významným benefitom, ktoré úrad poskytuje zamestnancom zo sociálneho fondu, bola i v roku 2005 zaznamenaná fluktuácia. Dôvodom odchodu zamestnancov je odborne a časovo náročná práca, ktorá nie je adekvátne finančne ohodnotená. Nový zákon o verejnom obstarávaní kladie veľmi vysoké nároky na zamestnancov, v mnohých prípadoch i veľkú mieru zodpovednosti v rámci rozhodovania, avšak nie vždy je možné v praxi kvalitný výkon činností aj primerane finančne ohodnotiť.
A 1.4.4 Odmeňovanie
Záväzné ukazovatele na rok 2005 schválené Ministerstvom financií Slovenskej republiky na štátnu službu v celkovej výške 24 337 000,- Sk, a na verejnú službu v celkovej výške 3 773 000,- Sk neboli úradom prekročené. Nevyčerpané mzdové prostriedky v celkovej výške 6 809,- Sk boli vrátené do štátneho rozpočtu.
Priemerná mzda za rok 2005 v úrade predstavovala 20 037,- Sk. Priemerný mzdový výdavok za rok 2005 bol 22 759,- Sk.
A 1.4.5 Vzdelávanie zamestnancov úradu

Úrad zabezpečoval v rámci celoživotného vzdelávania zamestnancov vzdelávacie aktivity s dôrazom na prehlbovanie znalostí a získavanie nových progresívnych poznatkov, najmä v oblastiach súvisiacich s členstvom Slovenskej republiky v Európskej únii. Prioritou v ďalšom odbornom vzdelávaní zamestnancov boli tiež aktivity zamerané na tematické oblasti súvisiace s výkonom rozhodovacích činností, s kontrolnými mechanizmami a hodnotením kvality. Významnou mierou k zdokonaľovaniu v jazykových danostiach prispeli kurzy anglického jazyka, v ktorých sa kládol dôraz na odbornú terminológiu, komunikáciu a prezentáciu. Štandardne bol realizovaný vzdelávací proces pre zamestnancov v prípravnej štátnej službe a následne uskutočnené kvalifikačné skúšky.
Z finančných prostriedkov úradu určených na vzdelávanie zamestnancov, bolo z celkovej výšky 570 000,- Sk v sledovanom období vyčerpaných 560 973,40 Sk.
A 1.4.6 Utajované skutočnosti
Vláda na základe schváleného zákona č. 215/2004 Z. z. o ochrane utajovaných skutočností a o zmene a doplnení niektorých zákonov vydala nariadenie č. 216/2004 z 15. apríla 2004, ktorým sa ustanovujú oblasti utajovaných skutočností. Podľa tohto nariadenia nepatrí verejné obstarávanie do žiadnej z oblastí, v ktorých môžu vznikať utajované skutočnosti. Úradu preto nevzniká povinnosť vypracovať zoznam utajovaných skutočností.
A 1.5 	Hodnotenie aktivity úradu z pohľadu výkonu hlavných činností a plnenia cieľov
A 1.5.1  Metodická činnosť
Činnosť úradu v oblasti poskytovania metodických usmernení bola v roku 2005 zameraná na výklad platnej legislatívy o verejnom obstarávaní, zákona č. 523/2003 Z. z. o verej-nom obstarávaní a o zmene zákona č. 575/2001 Z. z. o organizácii činnosti vlády a organi-zácii ústrednej štátnej správy v znení neskorších predpisov (ďalej len zákon). Bolo poskytnutých 393 písomných metodických usmernení. V porovnaní s rokom 2004 došlo k miernemu poklesu o 6 %. Najviac požiadaviek na metodické usmernenia smerovalo k vysvetleniam týkajúcich sa identifikácie obstarávateľa v klasickom sektore, ako aj vo vybraných odvetviach (či subjekt je, alebo nie je povinný obstarávať). 
Významnú časť metodických usmernení tvorili otázky zamerané na vysvetlenie podmienok použitia a vlastný postup pri rokovacom konaní bez zverejnenia, otázky aplikácie inštitútu mimoriadnej udalosti a z toho vyplývajúcej časovej tiesne. Ďalšie otázky smerovali k výnimkám z povinného uplatnenia postupov verejného obstarávania pri uzavieraní zmlúv. Naďalej pretrvávala zo strany obstarávateľov snaha o hľadanie možností vyhnúť sa použitiu postupov verejného obstarávania, resp. nepoužiť zákon o verejnom obstarávaní vôbec a snaha rozdeliť predmet obstarávania tak, aby sa vyhli aplikácii nadlimitného verejného obstarávania. 
Časté boli aj otázky týkajúce sa podmienok účasti vo verejnom obstarávaní, z hľadiska predkladania dokladov preukazujúcich možnosť podnikať v danej oblasti, otázky týkajúce sa podmienok účasti vo verejnom obstarávaní v zahraničí alebo otázky vyplývajúce zo záujmu zahraničných subjektov zúčastniť sa súťaží na území Slovenskej republiky a s tým súvisiaceho preukazovania splnenia podmienok účasti skupinou právnických alebo fyzických osôb. Značná časť písomných metodických usmernení sa týkala aj uplatňovania zákona o verejnom obstarávaní v súvislosti s čerpaním prostriedkov zo štrukturálnych fondov a Kohézneho fondu. Táto problematika bola aj častou témou osobných konzultácií. 
V oblasti spoločného obstarávania viacerých obstarávateľov úrad na základe požiadaviek obstarávateľov zapojených do spoločného obstarávania vykonával metodickú činnosť v súlade s plnením úloh vyplývajúcich z uznesenia vlády č. 980/2002.
A 1.5.2  Vedenie zoznamu podnikateľov
	Podľa zákona úrad viedol zoznam podnikateľov. Hlavným účelom zoznamu je zníženie administratívnej náročnosti pri opakovanom preukazovaní splnenia podmienok účasti uchádzačov a záujemcov vo verejnom obstarávaní. V zozname bolo k 31. decembru 2005 zapísaných 4 149 podnikateľských subjektov, z toho počtu je 3 470 (83,6 %) právnických a 679 (16,4 %) fyzických osôb. Kumulatívne odo dňa vedenia zoznamu podnikateľov, prejavilo záujem o zápis, alebo o predĺženie platnosti zápisu 84 zahraničných podnikateľských subjektov, najmä z Českej republiky (37 subjektov), ostatných krajín Európskej únie, ale i mimo nej (Švajčiarsko a Japonsko). K 31. decembru 2005 malo platných potvrdení 46 podnikateľov. Zoznam bol priebežne doplňovaný a aktualizovaný aj na internetovej stránke úradu. Postupný rast záujmu podnikateľov o zaradenie do zoznamu je graficky vyjadrený v Prílohe 1.
A 1.5.3  Odborná spôsobilosť na verejné obstarávanie
Obstarávateľ je povinný vykonávať činnosti vo verejnom obstarávaní prostredníctvom fyzických osôb, ktoré získali odbornú spôsobilosť na verejné obstarávanie a sú zapísané v zozname odborne spôsobilých osôb, ktorý vedie úrad. Úrad zabezpečoval skúšky žiadateľov o získanie odbornej spôsobilosti vo verejnom obstarávaní podľa schválenej „Koncepcie národného školiaceho programu na získanie odbornej spôsobilosti vo verejnom obstarávaní“. Odbornú prípravu vykonávali vybraní organizátori školení (pozri ods. A 1.6) v rozsahu dohodnutom s úradom a pod jeho dozorom. 
Organizátori odbornej prípravy uskutočnili 45 kurzov, v rámci ktorých odbornú prípravu absolvovalo celkom 723 žiadateľov. Úrad zostavil v hodnotenom období 56 skúšobných komisií vo všetkých regiónoch Slovenska. Na skúškach sa zúčastnilo 745 žiadateľov odbornej prípravy. Úspešných bolo 697 absolventov odbornej prípravy (93,6 % úspešnosť). 
V roku 2005 bolo do zoznamu odborne spôsobilých osôb zapísaných 723 osôb a 148 osôb bolo vyčiarknutých. K 31. decembru 2005 bol celkový stav zapísaných 6 170 odborne spôsobilých osôb. Zoznam bol v priebehu roka pravidelne aktualizovaný aj na internetovej stránke úradu a informácie o zmenách v ňom boli priebežne uverejňované vo Vestníku verejného obstarávania. V Prílohe 2 je grafické vyjadrenie zastúpenia účastníkov na skúškach odbornej spôsobilosti podľa regiónov v rokoch 2003 až 2005.
A 1.5.4  Propagácia úradu a masmediálna politika
Usporiadaním medzinárodnej odbornej konferencie pod názvom „Úlohy kontroly a riešenia námietok na zvyšovaní efektívnosti verejného obstarávania“ vo februári 2005 sa úrad významným spôsobom zaslúžil o propagáciu aktuálnych otázok verejného obstarávania v širších odborných, ale aj v spoločenských kruhoch na Slovensku a na medzinárodnej úrovni. Na konferencii sa zúčastnili predstavitelia OECD/SIGMA, Európskej komisie a partnerských inštitúcií z niektorých členských štátov Európskej únie. Konferencia bola pripravovaná so zámerom vyvolať širšiu diskusiu o uplatňovaní najnovších trendov pri zvyšovaní efektivity nákupov a pri kontrole vynakladania verejných finančných prostriedkov. 
Zamestnanci úradu sa v roku 2005 aktívne podieľali na odborných programoch seminárov poriadaných profesnými združeniami a školiacimi inštitúciami. V rámci poskytovania pravidelných informácií pre verejnosť boli priebežne aktualizované jednotlivé sekcie internetovej stránky úradu. V súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov boli zverejňované všetky dôležité informácie týkajúce sa pôsobenia úradu. Návštevnosť internetovej stránky stúpla na súčasných približne 600 prístupov za deň. Najviac navštevovaná bola sekcia „Vestník“ a úvodná stránka. 
Pri spolupráci s médiami úrad postupoval podľa svojho plánu masmediálnej politiky. V roku 2005 boli pripravené dve tlačové konferencie týkajúce sa spomenutej medzinárodnej konferencie a predstavenia nového vedenia úradu. Pri týchto príležitostiach boli tiež avizované a vysvetľované zmeny v pripravovanej legislatíve verejného obstarávania.
V tlači bolo v sledovanom období uverejnených 10 odborných a popularizačných článkov zamestnancov úradu, na ďalších 119 článkoch sa podieľali zamestnanci poskytnutím informácií a konzultácií. Vedúci predstavitelia úradu poskytovali rozhovory zástupcom televízií (37) a rozhlasu (24). V rámci pravidelného monitoringu domácej tlače bolo zistené uverejnenie ďalších 111 článkov týkajúcich sa problematiky verejného obstarávania a úradu.
Okrem vyžiadaných informácií sa tlačovým agentúram poskytovali správy aj iniciatívne. Správy sa týkali aktuálnych prípadov verejného obstarávania, činnosti úradu, najväčších obstarávateľov, štatistických údajov, nového zákona o verejnom obstarávaní a pod. Redaktori TASR najčastejšie žiadali informácie k pripravovanému zákonu, k obstarávaniu Ministerstva vnútra Slovenskej republiky, k prípadu výstavby diaľnice na úseku Mengusovce-Jánovce, k údajom o najväčších obstarávateľoch a k aplikácii metódy rokovacieho konania bez zverejnenia v praxi.	

A 1.5.5  Poskytovanie informácií verejnosti
V roku 2005 sa počet žiadostí o informácie podľa zákona č. 211/2000 Z. z. o slobod-nom prístupe k informáciám a o zmene a doplnení niektorých zákonov pohyboval približne na rovnakej úrovni ako v predchádzajúcom roku. Celkovo bolo vybavených 786 žiadostí.
Otázky sa týkali zoznamu podnikateľov, záujemcovia žiadali predovšetkým základné informácie v súvislosti so zápisom do zoznamu a s predĺžením platnosti potvrdenia. Bolo potrebné zodpovedať otázky týkajúce sa postupov verejného obstarávania, vestníka všeobecne, ale aj konkrétnych oznámení, ďalej boli poskytnuté informácie o organizačných záležitostiach súvisiacich so získaním odbornej spôsobilosti, o postupe pri podaní námietok alebo podnetov na kontrolu, o lehotách na vybavovanie námietok a kontroly, o štatistických výsledkoch a iné.   
V súvislosti s presťahovaním úradu v priebehu mesiaca september 2005 bola verejnosť v tlači a na internetovej stránke úradu informovaná o zmene adresy sídla úradu.

A 1.5.6  Európske záležitosti a medzinárodné vzťahy
V hodnotenom období plnil úrad úlohy vyplývajúce z integrácie do medzinárodných ekonomických, politických a obchodných štruktúr a úlohy vyplývajúce z členstva v týchto zoskupeniach. 
V rámci pravidelnej účasti na rokovaniach poradných orgánov Európskej komisie sa v oblasti verejného obstarávania riešili úlohy vyplývajúce z členstva Slovenskej republiky v Európskej únii. Úrad sa zúčastňoval na rokovaniach Poradného výboru pre verejné obstarávanie, ako aj na rokovaniach Pracovnej skupiny pre štatistiku a Pracovnej skupiny pre elektronické obstarávanie v rámci DG Internal Market and Services. Celkovo sa v roku uskutočnilo 15 zahraničných pracovných ciest.
Podľa potreby boli vypracovávané stanoviská, odpovede a podklady pre DG Internal Market and Services. Úrad bol zastúpený na rokovaniach Komisie pre európske záležitosti 1 (KEÚ1), ktorá pracuje na pôde Ministerstva zahraničných vecí Slovenskej republiky vo vzťahu na COREPER 1. 
Úrad zabezpečoval odborne i organizačne na požiadanie Európskej komisie tzv. „Package Meeting“. Cieľom akcie bolo vzájomné vyjasnenie stanovísk zúčastnených strán (Európska komisia, úrad, obstarávateľ) týkajúcich sa problémov v niektorých súťažiach v nadli-mitnom verejnom obstarávaní v Slovenskej republike. Na najvyššej úrovni boli postupne na úrade v priebehu roku 2005 prijatí zástupcovia Európskej komisie, partnerských inštitúcií z Českej republiky, Maďarska, Moldavskej republiky, návšteva predstaviteľov Ministerstva obchodu z USA a zo Svetovej banky.
Úrad sa, v súlade so svojimi kompetenciami, zúčastňoval na medzirezortných rokovaniach súvisiacich s problematikou medzinárodných záväzkov ekonomického charakteru, ďalej na rokovaniach súvisiacich so sledovaním agendy štrukturálnych fondov a Kohézneho fondu, na pravidelných koordinačných poradách poriadaných podpredsedom vlády p. Csákym, na rokovaniach Národnej delegácie Slovenskej republiky vo Výbore regiónov a na rokovaniach Monitorovacieho výboru pre Sektorový operačný program Priemysel a Služby (pod gesciou Ministerstva hospodárstva Slovenskej republiky).
A 1.5.7  Vydávanie vestníka, analýza oznámení
V roku 2005 úrad v súlade so zákonom vydával piaty ročník vestníka, ktorý vychádzal každý pracovný deň. Vyšlo 250 riadnych čísiel (na porovnanie, v roku 2004 to bolo 217 čísiel) a jedno mimoriadne číslo. V priebehu roka bolo zverejnených 18 267 oznámení o verejnom obstarávaní. 
V hodnotenom období obstarávatelia prednostne postupovali pri výbere dodávateľov formou verejných súťaží (59 %), čo prispelo k zvýšeniu transparentnosti v procese verejného obstarávania. Druhým najčastejšie používaným postupom bolo rokovacie konanie bez zverejnenia (33 %). Grafický prehľad počtu oznámení v rokoch 2000 až 2005 podľa štvrťrokov je v Prílohe 3.
Rokovacie konanie bez zverejnenia obstarávatelia uplatňovali najmä pri uzatváraní následných čiastkových zmlúv na základe rámcových zmlúv (63 % z celkového počtu rokovaní bez zverejnenia), ďalej pri získavaní predmetu obstarávania dostupného iba z jedného zdroja (13 %) a pri obstarávaní z dôvodu mimoriadnej udalosti nespôsobenej obstarávateľom (8 %). 
Z celkovej analýzy zasielania oznámení vyplýva, že až 17 % výberov (934), t. j. takmer každý šiesty, bolo zrušených. Z analýzy ďalej vyplýva, že dôvodmi na rušenie súťaží v sledovanom období boli situácie, ak sa podstatne zmenili okolnosti, za ktorých bola súťaž vyhlásená, a nebolo možné ich predvídať (31 %), ak boli predložené nevyhovujúce ponuky (20 %), ak nebola predložená ani jedna ponuka (18 %), ak neboli splnené podmienky účasti v súťaži (17 %) a na základe rozhodnutia úradu (14 %).

Štruktúra oznámení z hľadiska zvoleného postupu verejného obstarávania: 
Druh postupu	Počet	
	r. 2000	r. 2001	r. 2002	r. 2003	r. 2004	r. 2005	
Verejná súťaž 	2 982 	3 900 	5 256 	4 512 	4 315 	4 922	
Užšia súťaž 	190 	343 	313 	324 	398 	563	
Rokovacie konanie so zverejnením 	54 	73 	80 	85 	68 	48	
Súťaž návrhov 	x 	x 	x 	18 	23 	26 	
Rokovacie konanie bez zverejnenia 
(bez čiastkových zmlúv) 	1 350 	3 060 	4 253 	3 317 	2 667 	2 748	
Rokovacie konanie bez zverejnenia 
(čiastkové zmluvy) 	x 	x 	1 475 	2 826 	3 188 	4 745	
Spolu 	4 576 	7 376 	11 377 	11 082 	10 659 	13 052	

Koncom septembra bolo spustené elektronické zasielanie oznámení predbežne skúšobne pre postupy podlimitného verejného obstarávania. Koncom roka 2005 mohlo elektronicky zasielať oznámenia 138 obstarávateľov na základe nimi vyžiadaných a pridelených kódov.      
A 1.5.8  Činnosť úradu na úseku právnom
V roku 2005 úrad zaevidoval 22 nových súdnych sporov, z ktorých príslušné súdy rozhodli v siedmich prípadoch. V troch prípadoch rozsudkami o zamietnutí žalôb a v štyroch prípadoch uzneseniami o zastavení konania na základe späťvzatí žalôb zo strany žalobcov v celom rozsahu. V jednom prípade zamietnutia žaloby podal žalobca proti rozsudku súdu odvolanie.
V roku 2005 sa uskutočnili pojednávania vo väčšine súdnych sporov evidovaných aj z predchádzajúceho obdobia. Prvostupňové rozhodnutia súdov boli úradu doručené celkove v 30 prípadoch. Druhostupňové rozhodnutia (odvolacie) boli úradu doručené v celkove 10 prípadoch. Z 30 prvostupňových rozhodnutí súdov v pasívnych súdnych sporoch bola v 25 prípadoch zamietnutá žaloba alebo zastavené konanie. V troch prípadoch z piatich rozhodnutých v neprospech úradu úrad podal na súd odvolania. V sporoch rozhodnutých v prospech úradu boli žalobcami podané odvolania proti rozhodnutiam súdu v 11 prípadoch.
A 1.5.9  Rozhodovanie o podaných námietkach proti postupu obstarávateľa
V súvislosti s organizačnými zmenami úrad vypracoval nové návrhy „Štatútu komisie pre rozhodovanie v konaní o námietkach“ a „Rokovacieho poriadku komisie pre rozhodovanie v konaní o námietkach“. Interné predpisy nadobudli účinnosť od 1. apríla 2005.
Na úrad bolo v roku 2005 doručených 1 135 podaní, z ktorých bolo 1 089 námietok (83 námietok podali zahraniční navrhovatelia), 37 žiadostí o nápravu a deväť duplicitných námietok. Z toho v nadlimitných postupoch verejného obstarávania bolo podaných 108 námietok, čo je 50 %-né zvýšenie oproti predchádzajúcemu roku. 
Na základe vyššie uvedeného počtu doručených podaní úrad vydal v roku 2005 v zákonom stanovenej lehote v súlade s konaním o námietkach pred uzavretím zmluvy 500 meritórnych rozhodnutí, v súlade s konaním o námietkach po uzavretí zmluvy 9 meritórnych rozhodnutí, ďalej 578 rozhodnutí o zastavení konania a námietok vybavených listom, ďalej zaevidoval a listom vybavil 37 žiadostí o nápravu. Proti rozhodnutiam o námietkach bolo podaných 18 žalôb.
Z celkového počtu 509 konaní, v ktorých bolo o námietkach rozhodované, bolo vyhovených 44 %. Ostatných 56 % námietok bolo zamietnutých. 
Vydaných 578 rozhodnutí o zastavení konania o námietkach a vybavení listom predstavuje 53 % z celkového počtu podaných námietok. 
Doručené žiadosti o nápravu boli vybavené listom, nakoľko pri riešení žiadosti podanej podľa § 105 zákona o žiadostiach o nápravu išlo o konanie medzi obstarávateľom a žiadateľom. Úpravou tohto inštitútu rešpektoval zákon postavenie obstarávateľa a prostred-níctvom žiadosti o nápravu mu poskytoval dostatočnú mieru autonómie, v rámci ktorej bol obstarávateľ oprávnený samostatne a prioritne riešiť situácie, ktoré vznikli na základe jeho postupov a rozhodnutí v procese verejného obstarávania.
A 1.5.10  Výkon kontroly
V roku 2005 úrad zameral svoju kontrolnú činnosť hlavne na kontrolu vyhlásených metód verejného obstarávania – rokovacie konania bez zverejnenia, a to na splnenie podmienok na použitie tejto metódy verejného obstarávania. Úrad v roku 2005 podstatne zvýšil celkový počet vykonaných  dohľadov, kontrol a tiež počet vyhlásených metód verejného obstarávania u ktorých bol vykonaný dohľad, kontrola. Na základe výsledkov vykonaného dohľadu, kontroly úrad uložil  pokuty a podstatne zvýšil celkový finančný objem úradom uložených pokút v porovnaní s rokom 2004.  

Dohľad, kontrolu  nad  postupmi vo vyhlásených metódach verejného obstarávania úrad vykonal na základe  schváleného „Plánu výkonu dohľadu a kontroly vo verejnom obstarávaní na rok 2005“ (ďalej len „plán“) a tiež doručených podnetov od autorov podnetov a vlastných podnetov úradu. 

Podľa schváleného plánu bola kontrolná činnosť úradu zameraná hlavne na dohľad a kontrolu vyhlásených metód verejného obstarávania a to, rokovacích konaní bez zverejnenia, resp. na kontrolu splnenia podmienok na použitie tejto metódy verejného obstarávania obstarávateľmi, a to u 11 obstarávateľov a v  437  vyhlásených metódach verejného obstarávania. Porušenie ustanovení zákonov úrad  nezistil v šiestich vyhlásených metódach verejného obstarávania u 2 obstarávateľov. U ostatných obstarávateľov (9) v 431 vyhlásených metódach verejného obstarávania bolo zistených 166 porušení ustanovení zákonov.

Úrad vykonal tiež dohľad, kontrolu na základe 255 podnetov doručených od autorov podnetov a 39 vlastných podnetov. Na základe podnetov úrad vykonal 96 kontrol pred uzavretím zmluvy s úspešným uchádzačom a 198 kontrol (dohľad) po uzavretí zmluvy s úspešným uchádzačom.  

Celkom úrad vykonal dohľad, kontrolu podľa plánu a podľa podnetov v 856 vyhlásených metódach verejného obstarávania. Bolo zistených 498 porušení ustanovení zákonov.   

Úrad začal v 37 vyhlásených metódach verejného obstarávania  správne konanie na uloženie pokuty za porušenie ustanovení zákonov. Pokutu  úrad uložil u 29 vyhlásených metódach verejného obstarávania v celkovom finančnom objeme 27 225 992,- Sk. Úrad zastavil správne konanie na uloženie pokuty u 7 vyhlásených metódach verejného obstarávania pretože sa v správnom konaní dodatočne preukázalo, že odpadol dôvod na uloženie pokuty. Správne konanie na uloženie pokuty úrad prerušil  v 1 vyhlásenej metóde verejného obstarávania z dôvodu prebiehajúceho súdneho konania. V Prílohe 4 je v tabuľke prehľad údajov o pokutách uložených úradom v sledovanom období. 

Z analýzy dôvodov na uloženie pokút vyplýva, že najviac pokút úrad uložil za to, že obstarávatelia nesplnili ani jednu podmienku na použitie metódy verejného obstarávania – rokovacie konanie bez zverejnenia v 21 prípadoch v celkovom finančnom objeme                         25 318 492,- Sk. Z celkového počtu obstarávateľov, ktorým úrad uložil pokuty (22), je 21 obstarávateľov z klasického sektora a 1 z prirodzených monopolov.  Úradu boli v roku 2005 doručené štyri  žaloby na preskúmanie rozhodnutí úradu v konaní o uložení pokuty.

V rámci poskytovania súčinnosti pri výkone kontroly v časti verejné obstarávanie úrad spolupracoval s kontrolnými orgánmi Ministerstva financií Slovenskej republiky                               a Ministerstva hospodárstva Slovenskej republiky.
V nasledujúcej tabuľke je prehľad o počte metód verejného obstarávania, u ktorých úrad vykonal dohľad, kontrolu, a o uložených pokutách a úradom vydaných rozhodnutiach v členení podľa rokov:
Rok	Počet kontrolovaných 
metód verejného obstarávania 	Uložené pokuty
v celkovom finančnom objeme (SK) 	Počet vydaných rozhodnutí 
o uložení pokuty	
2002	342	1 132,5	3	
2003	421	1 569,6	11	
2004	409	1 120,7	29	
2005	856	27 226,0	29	
A 1.5.11  Činnosť osobitnej komisie v roku 2005
V roku 2005 bolo úradu doručených 16 rozkladov. Osobitná komisia v druhostupňo-vom konaní v ôsmich prípadoch odporučila rozklad zamietnuť a rozhodnutie potvrdiť. V šiestich prípadoch navrhla rozhodnutie zmeniť v časti ustanovujúcej výšku pokuty. V dvoch prípadoch navrhla rozkladu vyhovieť a rozhodnutie zrušiť, v jednom z nich bolo odporučené vo veci opätovne konať v prvom stupni.
	V septembri 2005 predseda úradu vymenoval štyroch nových externých členov osobitnej komisie, advokátov: JUDr. Michala Ciklaminiho, Mgr. Rastislava Domčeka, JUDr. Jo-zefa Griščika a Mgr. Alexandra Rakovského. 
	Účelom ich menovania bolo doplniť zoznam externých členov osobitnej komisie o právnikov pôsobiacich v súkromnej sfére, ktorí pri svojej práci prichádzajú do styku so súdnou praxou a rozhodovaním najmä v oblasti občianskeho, obchodného, hospodárskeho a správneho práva, a teda majú možnosť na základe svojich skúseností posúdiť napadnuté rozhodnutia úradu nielen z vecnej, ale aj z procesnej stránky. Ich menovaním sa tiež sledovala snaha predísť špekuláciám týkajúcich sa toho, že k porušeniam zákona o verejnom obstarávaní zo strany obstarávateľov a k ukladaným pokutám sa v priebehu správneho konania vyjadrujú štátni zamestnanci.
A 1.6	Spolupráca úradu s inými inštitúciami 
Úrad spolupracoval v hodnotenom období s komorami a asociáciami. V rámci tejto spolupráce sa uskutočnili stretnutia podpredsedu úradu so zástupcami niektorých odborných asociácií a komôr:
-	Zväzu stavebných podnikateľov Slovenska,
-	Združenia miest a obcí Slovenska,
-	spoločnosti Partnerstvá pre prosperitu,
-	Slovenskej asociácie pre verejné obstarávanie,
-	Komory obstarávateľov Slovenska,
-	IT asociácie Slovenska,
-	Asociácie PR Slovenskej republiky,
-	Trasparency International Slovensko.
	Cieľom stretnutí bola hlavne príprava nového zákona o verejnom obstarávaní, zástupcovia asociácií a komôr prerokovávali navrhované znenie nového zákona o verejnom obstarávaní, pričom boli v návrhu zákona zohľadnené niektoré ich praktické skúsenosti z procesu verejného obstarávania.
	Pri zabezpečovaní odbornej prípravy a skúšok na získanie odbornej spôsobilosti na verejné obstarávanie, úrad poskytoval informácie, resp. spolupracoval v rámci svojich kompetencií s nasledujúcimi inštitúciami a organizáciami: 
-	Ústav vzdelávania a služieb s. r. o., Bratislava,
-	Dom techniky ZSVTS Banská Bystrica s. r. o.,
-	Dom odborov s. r. o., Žilina,
-	ÚEOS – Komercia a. s. , Bratislava,
-	Elga Brogyányiová UNIKA, Bratislava,
-	Ing. Vladimír Sirotka, CSc. – ACTORIS system, Bratislava,
-	Agroinštitút, Nitra,
-	PhDr. Eva Timková – ASERTÍV – Agentúra, Košice,
-	elfa s. r. o., Košice.
Pri plnení povinností s vydávaním a distribúciou vestníka úrad spolupracoval so spoločnosťami:
-	Poradca podnikateľa, spol. s r. o., Žilina,
-	EuroPrint, s. r. o., Bratislava.
Prezentácie vedené zamestnancami úradu so zameraním na problematiku verejného obstarávania sa v rámci účasti na školeniach, konferenciách a diskusných fórach sústredili na spoluprácu s týmito organizátormi:
-	Najvyšší súd Slovenskej republiky,
-	Výbor pro hospodářství, zemědělství a dopravu Senátu Parlamentu Českej republiky,
-	Slovensko-rakúska obchodná komora,
-	Trenčianska regionálna komora SOPK,
-	Veľvyslanectvo Českej republiky v Bratislave a CEBRE (Česká podnikateľská reprezentácia v Bruseli).
A 1.7	Závery pre činnosť úradu
Jednou z ťažiskových činností úradu v roku 2006 bude implementácia nového zákona o verejnom obstarávaní do praxe. V tejto súvislosti je potrebné spomenúť najmä dokončenie legislatívneho procesu týkajúceho sa návrhu vyhlášky úradu o oznámeniach používaných vo verejnom obstarávaní a návrhu vyhlášky, ktorou sa ustanovujú podrobnosti o súťaži návrhov v oblasti architektúry, územného plánovania a stavebného inžinierstva.
V súvislosti s aplikáciou nového zákona bude úrad zabezpečovať aj nové činnosti, medzi ktoré patrí posúdenie, resp. vykonanie kontroly pred uzavretím zmluvy na základe oznámenia verejných obstarávateľov a obstarávateľov o začatí rokovacieho konania bez zverejnenia. Novou činnosťou je aj zverejňovanie všetkých metodických usmernení poskytnutých k zákonu, ktoré by mali napomôcť aplikačnej praxi.
Jednou z hlavných činností v najbližšom období bude aj spolupráca na zavádzaní elektronického verejného obstarávania, konkrétne pri príprave podporných dokumentov, vzorových postupov pre činnosti v jednotlivých fázach realizácie elektronického verejného obstarávania a centrálneho vládneho obstarávania.

A 2 	Činnosť úradu v roku 2006

A 2.1 	Plán hlavných úloh úradu
Úrad v roku 2006 rozpracuje tieto hlavné úlohy vyplývajúce z uznesení vlády:
-	podľa uznesenia vlády č. 228/2001, úloha C.1., predloží na rokovanie vlády „Správu o výsledkoch činnosti Úradu pre verejné obstarávanie za predchádzajúce obdobie“ v termíne do 31. marca 2006, 
-	podľa uznesenia vlády č. 980/2002, úloha B.1., predloží na rokovanie vlády „Správu o uskutočňovaní spoločného obstarávania viacerých obstarávateľov na základe podkladov poskytnutých gestormi spoločného obstarávania“ v termíne do 31. marca 2006,
-	podľa uznesenia vlády č. 230/2006, úloha B.1., predloží na rokovanie vlády „Návrh na určenie subjektov, pre ktoré sa bude centrálne obstarávať súčasne s návrhom komodít pre centrálne obstarávanie u týchto subjektov a subjekty, ktoré budú vybraté komodity centrálne obstarávať“ s termínom do 30. mája 2006,
-	podľa uznesenia vlády č. 230/2006, úloha C.1., vytvorí pracovnú skupinu na centralizáciu verejného obstarávania s termínom do 31. marca 2006,
-	podľa uznesenia vlády č. 230/2006, úloha C.5. a úloha C.6., realizuje skúšobné zadávanie zákaziek s elektronickou podporou a uvedie pilotnú prevádzku portálu elektronického verejného obstarávania pod správu Úradu pre verejné obstarávanie s termínom do 30. apríla, resp. 31. júla 2006,
-	podľa uznesenia vlády č. 230/2006, úloha B.1., vytvorí podporné materiály, metodické pokyny a vzorové postupy pre činnosti v jednotlivých fázach realizácie centrálneho vládneho obstarávania a pre každý konkrétny postup elektronického verejného obstarávania s termínom do 30. septembra 2006.
A 2.2 	Plán legislatívnych úloh
Úrad nemá v „Pláne legislatívnych úloh vlády na rok 2006“ zaradenú žiadnu úlohu.
A 2.3 	Rozpočet úradu na rok 2006
Podľa zákona č. 655/2005 Z. z. o štátnom rozpočte boli úradu Ministerstvom financií Slovenskej republiky stanovené záväzné ukazovatele celkových nákladov na rok 2006 vo výške 65 487 tis. Sk, z toho bežných výdavkov 62 287 tis. Sk (z toho mzdových prostriedkov 28 210 tis. Sk) a kapitálových výdavkov vo výške 3 200 tis. Sk.
Rozpočtovým opatrením, ktoré vyplynulo z uznesenia vlády č. 984/2005 zo dňa 14. decembra 2005, došlo k viazaniu limitu výdavkov kapitoly. Po zapracovaní rozpočtového opatrenia výdavky kapitoly sú v kategórii 630 znížené o 116 726 Sk. Údaje sú zosumarizované v nasledujúcej tabuľke: 	
	tis. Sk
Ekonomická
klasifikácia	Ukazovateľ	 Schválený
rozpočet	Upravené 
rozpočtovým 
opatrením	
200	PRÍJMY (ŠR)	3 900	3 900	
	VÝDAVKY SPOLU (KAPITOLY 600+700)	65 487	65 370	
600	Bežné výdavky	62 287	62 287	
610	Mzdy, platy, služobné príjmy, a ostatné osobné vyrovnania	28 210	28 210	
	z toho pre zamestnanci vo verejnej službe	3 794	3 794	
620	Poistné a príspevky	9 859	9 859	
630	Tovary a ďalšie služby	24 036	23 919	
640	Bežné transfery	182	182	
700	Kapitálové výdavky	3 200	3 200	
710	z toho obstarávanie kapitálových aktív	3 200	3 200	

Záver
Úrad v súvislosti s medzinárodnými záväzkami voči Európskej únii v hodnotenom období sústredil svoju legislatívnu činnosť na prípravu nového zákona, ktorým boli do právneho poriadku Slovenskej republiky zakomponované nové smernice o verejnom obstarávaní. Úrad súčasne štandardne plnil úlohy vyplývajúce z riešenia sporov v procese verejného obstarávania, úlohy súvisiace s prípravou odborne spôsobilých osôb na verejné obstarávanie, ďalej vykonával činnosti súvisiace s výkonom dohľadu a vedením zoznamu podnikateľov. 
V rámci starostlivosti o zamestnancov významnou skutočnosťou v roku 2005 bolo presťahovanie úradu do nových priestorov, ktoré sú vyhovujúcejšie najmä z hľadiska kritérií bezpečnosti pri práci.
Limitovaný objem finančných prostriedkov na systemizované miesta neumožňuje flexibilne a progresívne upraviť mzdové ohodnotenie v súlade s požiadavkami zamestnancov. Úrad sa touto nepriaznivou situáciou intenzívne zaoberá, ale nemá momentálne možnosti ako poskytnúť zamestnancom také finančné ohodnotenie, ktoré by uspokojilo ich nároky a stabilizovalo ich na príslušných pracovných pozíciách v dlhodobejšom časovom horizonte.